**Forskrift om forebygging av koronasmitte i Ullensaker kommune**

Vedtatt av formannskapet i Ullensaker kommune etter delegert utvidet hastekompetanse 25.05.21 med hjemmel i lov 05. august 1994 nr. 55 om vern mot smittsomme sykdommer § 4-1 første ledd

**§ 1. Plikt til å bruke munnbind**

Når det ikke er mulig å holde minst én meters avstand, ut over kortvarige passeringer til andre enn husstandsmedlemmer, skal det brukes munnbind i butikker, i fellesarealene på kjøpesentre, på serveringssteder, i tros- og livssynshus, på kollektivtransport og innendørs stasjonsområder, og i lokaler for kultur-, sports- og fritidsaktiviteter. Plikten til å bruke munnbind gjelder også for flyplasser.

Passasjerer skal bruke munnbind i taxi. Munnbindet skal tas på før passasjeren setter seg inn i taxien, og skal ikke tas av før reisen er avsluttet og passasjeren har gått ut av taxien. Plikten til å bruke munnbind gjelder tilsvarende for sjåfør når det er passasjer i taxien.

Plikten til å bruke munnbind i første ledd gjelder tilsvarende for ansatte på steder hvor det ikke er mulig å holde minst én meters avstand fra besøkende. Dette gjelder ikke ansatte på steder hvor det er iverksatt andre smitteverntiltak for de ansatte som bruk av skillevegger o.l. i henhold til Folkehelseinstituttets anbefalinger.

Plikten til å bruke munnbind gjelder ikke for barn under 12 år, eller for de som av medisinske eller andre årsaker ikke kan bruke munnbind.

**§ 2. Forbud mot private sammenkomster med flere enn 10 deltakere eller hvor avstand på to meter ikke kan overholdes**

Det er ikke tillatt å arrangere eller delta på private sammenkomster i privat eiendom med flere enn 10 personer til stede, likevel slik at barn i samme kohort i barnehage eller barneskole kan møtes med et nødvendig antall voksne personer som tilretteleggere.

I tillegg til private hjem, omfatter forbudet hytter og fritidseiendommer. Tilsvarende gjelder forbudet fellesareal i sameier og borettslag der en som privatperson har bruksrett.

Personer som er beskyttet mot covid-19 skal ikke regnes med i antallet på ti personer. Som beskyttet regnes fullvaksinerte personer, personer som har vært vaksinert med én dose i minst tre uker og de som har hatt covid-19 de seks siste månedene.

Selv om antallet deltakere er 10 eller færre, er det kun tillatt å arrangere eller delta på private sammenkomster i lokaler som er dimensjonert slik at alle deltakerne kan holde 2 meters avstand.

Forbudet gjelder ikke private sammenkomster der alle de tilstedeværende er fra samme husstand.

**§ 3. Forbud mot arrangementer**

Det er ikke tillatt å gjennomføre arrangementer, jf. § 13 i nasjonal covid-19-forskrift, med unntak av:

a. Arrangementer med inntil 20 personer innendørs, med faste tilviste plasser. Dette omfatter ikke private sammenkomster på offentlig sted, jf. forskrift 27. mars 2020 nr. 470 om smitteverntiltak mv. ved koronautbruddet (covid-19-forskriften) § 13 bokstav f)

b. Arrangementer utendørs med inntil 50 personer, med faste tilviste plasser og 200 personer utendørs, med faste tilviste plasser og fastmonterte seter.

c. Idrettsarrangement utendørs for barn og unge under 20 år. Rådmannen gis fullmakt til å fastsette begrensninger i antall deltakere.

d. Begravelser, bisettelser og seremonier ved grav med inntil 50 personer til stede.

e. Andre livssynssamlinger og seremonier i tros- og livssynshus, inkludert seremonier ved vielser, dåp og konfirmasjon, med inntil 20 personer til stede.

f. Digitale arrangementer med maksimalt fem personer til stede, i tillegg til utøvere og annet nødvendig produksjonspersonell.

g. Utendørs treningskamper og seriekamper i fotballens to øverste divisjoner for kvinner og menn, uten publikum til stede.

h. Midlertidige utendørsmarkeder.

i. Serie- og NM-finale i topphåndballen for kvinner, opp- og nedrykkskvalifiseringsspill til REMA 1000-ligaen for menn, samt nødvendige treningskamper som forberedelse til dette, uten publikum til stede.

**§ 4. Serverings- og skjenkesteder**

Serverings- og skjenkesteder i Ullensaker kommune kan holde åpent dersom de oppfyller kravene til forsvarlig drift ved serveringssteder som følger av forskrift 27. mars 2020 nr. 470 om smitteverntiltak mv. ved koronautbruddet (covid-19-forskriften).

Utøvelse av skjenkebevilling etter alkoholloven kapittel 4 og 5 skal opphøre kl. 22.00. Konsum av utskjenket alkoholholdig drikk må opphøre senest 30 minutter etter dette. Skjenkebevilling som gjelder minibar eller room service kan ikke utøves.

**§ 5. Øvrige smitteverntiltak**

For øvrig gjelder forskrift 27. mars 2020 nr. 470 om smitteverntiltak mv. ved koronautbruddet (covid-19-forskriften) §§18a, med unntak av bokstavene e og f og slik at bowling- og bingohaller som kan holde åpent, 18b og 18e.

**§ 6. Ansvar**

Ullensaker kommune påtar seg ikke økonomisk ansvar som følge av pålagte restriksjoner.

**§ 7. Straff**

Forsettlig eller uaktsom overtredelse av bestemmelser i denne forskrift kan straffes iht. smittevernloven § 8-1.

**§ 8. Ikrafttredelse og varighet**

Denne forskriften trer i kraft straks og gjelder inntil videre.